Rozhodnutie Rady
z 21. apríla 2004
o uzatvorení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej
(2004/635/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 310, v súvislosti s článkom 300 odsek 2 a článkom 300 odsek 3 [1],
so zreteľom na návrh Komisie [2],
so zreteľom na súhlas Európskeho parlamentu [3],
keďže:
(1) Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej, podpísaná v Luxemburgu 25. júna 2001, sa schvaľuje v mene Spoločenstva;
(2) ustanovenia tejto dohody, ktoré sú zahrnuté v časti III, Hlavy IV Zmluvy o založení Európskeho spoločenstva zaväzujú Spojené kráľovstvo a Írsko ako osobitné zmluvné strany a nie ako súčasť Európskeho spoločenstva, dovtedy, kým Spojené kráľovstvo a Írsko (podľa okolností) oznámia Egyptskej arabskej republike, že sú viazaní k Európskemu spoločenstvu ako časti, podľa protokolu o postavení Spojeného kráľovstva a Írska, v prílohe k Zmluve o Európskej únii a Zmluve o založení Európskeho spoločenstva. To isté platí aj pre Dánsko, podľa protokolu o postavení Dánska, v prílohe k týmto zmluvám,
ROZHODLA TAKTO:
Článok 1
Euro-stredomorská dohoda, ktorá ustanovuje pridruženie medzi Európskymi spoločenstvami a ich členskými štátmi na jednej strane a Egyptskou arabskou republikou na strane druhej (ďalej "dohoda o pridružení"), jej prílohy a protokoly a spoločné vyhlásenia, vyhlásenia Európskeho spoločenstva a výmena listov pripojená k záverečnému aktu, sa schvaľujú v mene Európskeho spoločenstva.
Text uvedený v prvom pododseku je pripojený k tomuto rozhodnutiu.
Článok 2
1. Stanovisko, ktoré zaujalo Spoločenstvo v Rade o pridružení a vo Výbore o pridružení, pokiaľ je výbor Radou o pridružení splnomocnený rokovať, ustanovuje Rada na návrh Komisie, alebo v danom prípade stanovuje výbor v súlade s ustanoveniami dohody.
2. V súlade s článkom 75 dohody o pridružení predseda Rady predsedá Rade o pridružení. Výboru o pridružení predsedá člen výboru v súlade s rokovacím poriadkom.
3. O uverejnení rozhodnutia Rady o pridružení a Výboru o pridružení v Úradnom vestníku Európskej únie rozhoduje z prípadu na prípad Rada.
Článok 3
Týmto sa predseda Rady, v mene Európskeho spoločenstva, poveruje určiť osoby splnomocnené na predloženie oznámenia ustanoveného v článku 92 dohody o pridružení.
V Luxemburgu 21. apríla 2004